**Referat fra styremøte i Forskerforbundet ved OsloMet 25. mars 2019**

Til stede: Eldbjørg Schön, Anne-Catrine Wolden (deltok via Skype), Inger-Lise F. Neslein, Therese Brovold, Ismail Hassan, Bennedichte C.R. Olsen, Bjørn Ervik og Arve Angen (referent).

Ikke tilstede: Erik Dahlgren (tilgjengelig på telefon).

Innkalling og referat fra forrige styremøte ble godkjent.

Det var enighet om at punktet «Budsjett» på dagsorden skulle tas etter årsberetning og arbeidsprogram, fordi Anne-Catrine skulle delta via Skype.

**1.Idf-saker**

Det er kun orienteringssaker denne gangen.

35/19 – Administrasjonen orienterer

Sak om ORV-implementeringen. Orv-prosjektet har sett på oppgavefordeling og prosesser innenfor økonomi, HR og samfunnskontakt og kommunikasjon, og sluttrapporten har nå vært på høring. De rapportere at det stort sett var oppslutning rundt tiltakene, men mange savnet konsekvensanalyser, plan for gevinstuttak samt videre utredning av noen av tiltakene.

Det skal nå utarbeides en implementeringsplan for tiltakene, som vil bli lagt frem for idf i april.

36/19 – Bruk av virkemidler i omstilling

Arbeidsgiver har laget et diskusjonsnotat, hvor man ser på bruken av virkemidler i omstillingsprosesser knyttet til Administrasjon for fremtiden. Det legges først opp til en prinsippdiskusjon. Eventuell drøfting og beslutning vil måtte skje i etterkant.

Arbeidsgiver opplever at muligheten til å diskutere og å inngå en sluttavtale på individuelt grunnlag med enkeltmedarbeidere vil være et aktuelt virkemiddel.

Styret mener at sluttavtaler kan være virkemiddel, så lenge både medarbeider og arbeidsgiver ønsker dette. Avgjørelsen om å inngå en sluttpakkeavtale må imidlertid komme fra den ansatte selv. Den som sier ja til sluttavtale må også gjøres klar over konsekvensene av en slik avtale.

**2.Årsberetning**

Det var ingen kommentarer til årsberetningen.

**3.Arbeidsprogram**

Bennedichte mente at arbeidsprogrammet manglet tilstrekkelig fokus, og at det var uklart hva styret så som viktige saker å arbeide med og hun stilte spørsmål om det skulle utarbeides en arbeidsplan.

Styret foreslo i stedet at man hvert halvår skulle prøve å identifisere noen spesielt viktige oppgaver som det skulle jobbe med de neste seks månedene.

**4.Høring på arbeidsplaner**

Eldbjørg og Erik Døving satt i gruppen som jobbet med retningslinjer for utarbeidelse av arbeidsplaner.

Eldbjørg orienterte om vårt høringssvar.

Styret ønsker å vite hva som er fremdriftsplanen fremover. Vi må spørre om det på idf.

**5.Budsjett**

På styremøtet 18. februar ble det lagt frem to forslag til budsjett for 2019, ett med økning i honorar til styremedlemmene og ett uten økning. Styret gikk da for forslaget med økning.

I etterkant av dette styremøtet kom det frem at Ismail, Bennedichte, Therese og Inger-Lise ikke var tilstrekkelig oppmerksomme under budsjettbehandlingen, og at budsjettet måtte behandles på nytt.

På styremøtet nå ble derfor budsjettsaken tatt opp på nytt, og det ble stemt over forslaget til budsjett uten økning i honorar. Flertallet stemte for dette forslaget.

I etterkant av styremøtet 18. februar har det også kommet frem at Bennedichte, Ismail og Inger-Lise ville at man skulle ta opp prinsippene for honorar til styremedlemmer.

De tre sendte en mail til styremedlemmene 8. mars hvor de meldte inn sak om ny beregning av styrehonorar til styremøtet 25. mars. Vedlagt mailen var forslag til ny modell.

Mandag 25. mars, om morgenen før styremøtet, sendte Bennedichte mail til styremedlemmene hvor hun, Ismail og Inger-Lise nå meldte inn saken om ny beregning av styrehonorar til årsmøtet. Forslaget til modell var vedlagt mailen. Forslaget skulle sendes «i sin helhet og i den utforming det har fått» til årsmøtet. De skrev at de ønsket å presentere modellen på årsmøtet.

På styremøtet ble det reagert på at de tre endte dette som sak til årsmøtet før det ble behandlet på et styremøte. De ble bedt om å trekke forslaget, eller å moderere det kraftig. Eldbjørg ga klar beskjed om at hun kom til å trekke seg som leder hvis de fortsatt fremmet forslaget.

Argumentene deres for den nye modellen er: «Mangel på kopling mellom antall medlemmer og det merarbeid styrearbeidet representerer: honoraret til sekretariatet ligger på et nivå som ikke kan rettferdiggjøres ut fra det faktiske merarbeid det er tale om; dagens modell gir intet incitament til faktisk deltakelse; ny modell tilsier et lavere samlet styrehonorar, noe som betyr at mer penger kan gå til medlemmer og klubber.»

Årsmøtepapirene skal sendes ut senest torsdag 28. mars. Det alternative forslaget til ny beregning av styrehonorar sendes ut samtidig med årsmøtepapirene. Arve sender ut.

**6.Eventuelt**

Det ble orientert kort om arbeidet med ressurssituasjonen, og mulige modeller for styreorganisering. Sekretariatet vil senere presentere modellene for styret.

FF-SAM ønsker å arrangere halvdagskurs i lov om statens ansatte, for medlemmer av fakultets-idf og representanter i ansettelsesutvalg på Fak. SAM. De har derfor søkt styret om 5000 kr til honorar til foredragsholder Gerd Engelsrud som har skrevet boken «Statsansatteloven».

Sekretariatet mente tilbudet burde gå ut til alle medlemmer i fakultets-idf og ansettelsesråd/utvalg på OsloMet. De mente også at Akademikerne, Parat og NTL burde være med på dele på utgiftene til kurset.

For FF-SAM er det avgjørende at det fokuseres på de problemstillinger knyttet til Fak. SAM. De mente at de neppe vil få det til uten å gå mange runder med de andre organisasjonene om de måtte samarbeide økonomisk. Det var også et poeng for de at det ikke var for mange deltakere.

Styret mente det var en god ide å holde kurset, og godkjente derfor søknaden. Siden standard sats for honorar er 4000 kr ønskes det at denne overholdes.

Kurset vil bli lagt opp med vekt på aktuelle case fra SAM-fakultetet. FF-styret vil bli invitert.